รัฐมนตรีว่าการกระทรวงมหาดไทย เผย 9 ของขวัญปีใหม่ 2563 ของกระทรวงมหาดไทย มอบให้กับประชาชน
รัฐมนตรีว่าการกระทรวงมหาดไทย เผย 9 ของขวัญปีใหม่ 2563 ของกระทรวงมหาดไทย มอบให้กับประชาชน พลเอก อนุพงษ์ เผ่าจินดา รัฐมนตรีว่าการกระทรวงมหาดไทย เปิดเผยว่า กระทรวงมหาดไทย มีความตั้งใจมอบของขวัญปีใหม่ ประจำปี 2563 ให้กับประชาชน ซึ่งได้คัดเลือกโครงการสำคัญตามภารกิจกระทรวงมหาดไทย ภายใต้แนวคิด “ส่งความห่วงใย ส่งสุขทั่วไทย ส่งใจถึงประชาชน” จำนวน 9 โครงการ เพื่อมอบให้ ประกอบด้วย สถานธนานุบาลทั่วไทย พร้อมใจลดอัตราดอกเบี้ย ลดอัตราดอกเบี้ย เงินต้นไม่เกิน 5,000 บาท คิดอัตราร้อยละ 0.25 ต่อเดือน จากเดิมร้อยละ 0.50 เงินต้นเกินกว่า 5,000 บาท คิดอัตราร้อยละ 1 ต่อเดือน จากเดิมร้อยละ 1.25 ระหว่างวันที่ 1 มกราคม - 29 กุมภาพันธ์ 2563 การไฟฟ้านครหลวงและการไฟฟ้าส่วนภูมิภาค ร่วมใจส่งสุข ปีใหม่ 2563 จัดระเบียบสายสื่อสารทั่วไทย โดยมีเป้าหมายดำเนินการทุกจังหวัด รวมพื้นที่กรุงเทพมหานคร ระยะทางรวม 10,020 กิโลเมตร สะดวกทุกที่แค่มีบัตรประจำตัวประชาชน เพื่ออำนวยความสะดวกประชาชนในการรับบริการ โดยใช้บัตรประจำตัวประชาชนใบเดียว ไม่ต้องใช้สำเนาเอกสาร ลดค่าใช้จ่ายและลดขั้นตอนในการดำเนินการ สามารถให้บริการ 59 หน่วยงานใน 214 งานบริการ ให้บริการแบบฟอร์มเอกสารทะเบียนฉบับภาษาอังกฤษฟรี ลดภาระค่าใช้จ่ายในการแปลภาษาของประชาชน 27 งานบริการ ประชาชนสามารถตรวจสอบข้อมูลให้บริการได้ที่ www.dopa.go.th ตั้งแต่เดือนมกราคม 2563 เป็นต้นไป ยื่นรังวัดโปร่งใส ใน 50 วัน ปรับปรุงการให้บริการรังวัดเฉพาะรายในสำนักงานที่ดินทั่วประเทศให้นัดรังวัดได้ภายใน 50 วัน เพื่อให้ประชาชนได้รับบริการด้วยความสะดวก รวดเร็ว ถูกต้อง โปร่งใส และสามารถตรวจสอบการปฏิบัติงานรังวัดได้ทุกขั้นตอน ค้นหารูปแปลงโฉนดที่ดินทั่วไทย บริการฟรี ฉับไวด้วย LandsMaps ประชาชนสามารถค้นหาตำแหน่งที่ตั้งของรูปแปลงที่ดิน และรายละเอียดเบื้องต้นได้ด้วยตนเองผ่านทางอินเทอร์เน็ต ทั้งทางเว็บไซต์ http://dolwms.dol.go.th และ Mobile Application “LandsMaps” ทำให้ประหยัดเวลา ทรัพยากร และค่าใช้จ่ายในการติดต่อสำนักงานที่ดิน คู่มือผังเมืองฉบับการ์ตูน ในรูปแบบหนังสืออิเล็กทรอนิกส์ (E-Book) โดยประชาชนสามารถเข้าไปดาวน์โหลดได้ที่ www.dpt.go.th ตั้งแต่เดือนมีนาคม 2563 เป็นต้นไป  ตลาดเทศบาลทั่วไทยสะอาดถูกสุขอนามัย ถูกใจประชาชน ตลาดนัดเทศบาล 742 แห่ง ได้รับการปรับปรุงและพัฒนาตลาด ยกระดับตลาดเทศบาลให้มีคุณภาพ มีมาตรฐาน มีความสะอาดและปลอดภัย และจัดถังขยะแยกประเภท สนับสนุนพืชผลทางการเกษตรปลอดสารพิษ เฝ้าระวังสารปนเปื้อน สวนสาธารณะลอยฟ้า : พระปกเกล้าสกายปาร์ค ปรับปรุงโครงสร้างสะพานรถไฟฟ้าข้ามแม่น้ำเจ้าพระยา (ลาวาลินเดิม) ให้เป็นสวนสาธารณะลอยฟ้า ถือเป็นจุด Landmark แห่งใหม่ของกรุงเทพมหานคร โดยหวังว่า โครงการของขวัญปีใหม่ในปี 2563 ของกระทรวงมหาดไทยที่ตั้งใจส่งมอบความห่วงใยให้กับประชาชน ทั่วประเทศไทยจะช่วยอำนวยความสะดวก ลดค่าใช้จ่ายและส่งเสริมคุณภาพชีวิตประชาชนให้สมกับภารกิจกระทรวงในการบำบัดทุกข์ บำรุงสุข ตลอดไปทั้งปี 2563